Fire brande hærgede lørdag aften og søndag nat i centrum af Brønderslev. Heraf tre i beboelsesejendomme og den fjerde i en bil. Til trods for store ødelæggelser blev alle beboere evakueret i tide, og kun en enkelt er indlagt til observation for røgforgiftning. En 28-årig mand blev i forbindelse med de fire hændelser anholdt af Nordjyllands Politi, og han blev fremsat i grundlovsforhør for lukkede døre klokken 11.00 søndag formiddag. - Han er sigtet for fire tilfælde af brandstiftelse og er fængslet fire uger frem til d. 7. maj, fortæller advokaturchef ved Nordjyllands Politi, Mette Hansen, til TV2 Nord. Den 28-årige nægter sig skyldig.

Opsummering:
Den 28-årige mand, der natten til søndag blev anholdt for at stå bag fire brande i det centrale Brønderslev, er nu blevet varetægtsfængslet i fire uger.